PREDKLADACIA SPRÁVA

Ministerstvo životného prostredia Slovenskej republiky predkladá do pripomienkového konania návrh nariadenia vlády, ktorým sa mení nariadenie vlády Slovenskej republiky 
č. 174/2017 Z. z., ktorým sa ustanovujú citlivé oblasti a zraniteľné oblasti v znení nariadenia vlády Slovenskej republiky č. 62/2022 Z. z. (ďalej len „návrh nariadenia vlády“) na základe ustanovení § 81 ods. 1 písm. b) a § 34 ods. 3 zákona č. 364/2004 
Z. z. o vodách a o zmene zákona Slovenskej národnej rady č. 372/1990 Zb. o priestupkoch 
v znení neskorších predpisov (vodný zákon) v znení neskorších predpisov (ďalej len „vodný zákon“). 

Ochrana vôd pred priamym a nepriamym znečisťovaním dusičnanmi 
z poľnohospodárskej činnosti je upravená smernicou Rady 91/676/EHS z 12. decembra 1991 
o ochrane vôd pred znečistením dusičnanmi z poľnohospodárskych zdrojov (Mimoriadne vydanie Ú. v. EÚ, kap. 15/zv. 2; Ú. v. ES L 375, 31.12.1991) v platnom znení (ďalej len „dusičnanová smernica“). Jednou z jej základných požiadaviek je vymedzenie zraniteľných oblastí. Zraniteľné oblasti sú poľnohospodársky využívané územia, z ktorých odtekajú vody zo zrážok do povrchových vôd alebo vsakujú 
do podzemných vôd, v ktorých je koncentrácia dusičnanov vyššia ako 50 mg.l-1 alebo v blízkej budúcnosti môže byť táto hranica prekročená.

Dusičnanová smernica tiež ustanovuje povinnosť pre členské štáty revidovať zoznam zraniteľných oblastí najmenej každé štyri roky. Predmetná smernica je do právneho poriadku Slovenskej republiky transponovaná, okrem iných, aj vodným zákonom, ktorý v § 81 ods. 1 písm. b) určuje, 
že vláda nariadením ustanoví citlivé oblasti a zraniteľné oblasti, a v § 34 ods. 3 stanovuje povinnosť prehodnocovať vymedzené zraniteľné oblasti v časových úsekoch nie dlhších ako štyri roky.

Zoznam zraniteľných oblastí bol ustanovený nariadením vlády Slovenskej republiky
č. 174/2017 Z. z. a v roku 2022 novelizovaný nariadením vlády Slovenskej republiky 
č.  62/2022 Z. z. V rokoch 2025 - 2026 bol zoznam predmetom revízie, ktorú vykonali Výskumný ústav vodného hospodárstva a Slovenský hydrometeorologický ústav. 

Z hľadiska podzemných vôd bolo z pôvodného počtu 1 191 vymedzených zraniteľných oblastí 322 obcí navrhnutých na vyradenie. Do zraniteľných oblastí pre podzemnú vodu 
bolo navrhnutých na zaradenie 6 nových oblastí. Celkový počet zraniteľných oblastí 
pre podzemné vody klesol z počtu 1 191 na 875.

Z pôvodného počtu 532 obcí zaradených v zraniteľných oblastiach pre povrchové vody bolo na vyradenie navrhnutých 294 obcí. 241 obcí mimo zraniteľných oblastí bolo navrhnutých   na zaradenie do zraniteľných oblastí pre povrchové vody. Celkový počet zraniteľných oblastí pre povrchové vody klesol z  532 na 479.

Po revízii vykonanej v roku 2026 boli navrhnuté ako zraniteľné oblasti z pohľadu podzemných aj povrchových vôd  spoločne územia 300 obcí, len z pohľadu podzemných vôd 575 obcí a len z pohľadu povrchových vôd 179 obcí. Spolu to predstavuje 1 054 obcí situovaných v zraniteľných oblastiach, čo je zníženie počtu oproti revízii v roku 2022 o 341 obcí.

V rámci legislatívneho procesu bola na portáli Slov-lex zverejnená predbežná informácia PI/2026/163 o príprave návrhu nariadenia vlády do 29. júla 2026.

Návrh nariadenia vlády je v súlade s Európskou chartou miestnej samosprávy.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. január 2027.

